PROGRAM NO: 176 YANG HARUS DIPERHATIKAN MAKANAN OLAHAN / MITADOS WUNGUNIPUN GUSTI YESUS Pamiarsa ingkang dipun sihi dening Gusti Yesus Kristus. Kita pinangih malih wonten ing salebeting giyaran adicara Cahyaning agesang. Kula ibu lilik sowan panjenengan lumantar giyaran menika. Kados pundi kawontenan panjenengan ? pangajab kula panjenengan sami sehat lan tetrem rahayu saking Gusti allah tansah njakung ing gesang panjenengan. Kanthi bingahing manah kula ibu Lilik ngaturaken sugeng mindangetaken. Pamiyarsa. Sakmenika kathah tetedhan olahan utawi makanan instan ingkang dipun sade, saget ingkang dipun kemas ing kaleng. Botol. Plastik , aluminium foil lsp. Kawontenan menika gampilaken tumrap tiyang ingkang sami repot ing pendamelanipun. Nah lajeng napa wonten bebayanipun dhahar tetedhan olahan menika lan menapa kemawon ingkang kedah dipun waspadani ing wekdal dhahar tetedhan olahan menika ? nah ing pepanggihan menika kula badhe ngaturaken katranganipun, mangga dipun pidhangetaken. Pamiyarsa. Jaman sakmenika, kangge mbiyantu nyekapi kabetahan ing gesang, kathah ibu ibu ingkang kedah makarya ing saknjawining griya, kanthi makaten wekdalipun ing nggriya namung sekedik, amargi kahanan ingkang kados makaten, murugaken ibu-ibu mboten saget ngolah tetedhan piyambak ing ngriya utawi mboten saget nyawisaken tetedhan ingkang alami ing brayatipun. Panci amargi ngolah tetedhan ingkang alami mbetahaken wekdal ingkang radi dangu. Pramila saking menika nyawisaken tetedhan olahan mboten saget dipun endhani malih. Lan sakmenika wonten manekawerni tetedhan olahan ingkang saget dipun panggihaken ing warung lan toko-toko kanthi kemasan/wadhah ingkang manekawerni, wonten ingkang dipun wadhahi kaleng, plastik, botol, lsp. Kita mangertos menawi tetedhan olahan menika kathah ngandhut bahan-bahan kimia supados tetedhan menika saget awet lsp. Pramila saking menika menawi ngersaaken tumbas tetedhan olahan, kedah teliti lan ati-ati. Kedah tliti, kanthi makaten sinaosa dhahar tetedhan olahan kita ugi saget milih tetedhan ingkang sehat tumrap kesarasaning badan. Lajeng menapa kemawon ingkang kedah kita tliti utawi kita gatosaken ing wekdal mundhut tetedhan olahan: . Ingkang kaping sepindah kita kedah nggatosaken reginipun tetedhan utawi inuman ingkang badhe kita tumbas, supados kita saget milih tetedhan lan inuman ingkang reginipun selaras kaliyan arta ingkang kita gadhahi.
Kaping kalih, nggatosaken katrangan ingkang kaserat ing label ingkang dipun tempelaken ing wadhahipun, kadosta pabrik ingkang ndamel, daftar bahan ingkang dipun ginaaken, bobot lan isinipun, tanggal kedaluwarsanipun, kados pundi cara nyimpenipun lsp. Kaping tiga kita gatosaken kawontenaning wadhah tetedhan utawi inuman ingkang badhe kita tumbas, kadosta ambetipun, werninipun, wangunipun lan raosipun, sampun wonten ewah-ewahan menapa mboten. Kaping sekawan, kita gatosaken tanggal kedaluwarsanipun, Kita kedah tumbas tetedhan ing tanggal kedaluwarsanipun dereng kliwat. Tetedhan utawi inuman ingkang sampun kliwat saking tanggal kedaluwarsanipun ateges tetedhan utawi inuman menika sampun risak lan sampun mboten saget dipun dhahar malih. Kaping gangsal, menawi tetedhan utawi inuman dipun wadhahi kaleng, kedah milih ingkang kalengipun taksih sae. Mboten penyok, mboten karaten, lan mboten mlembung. Kaleng ingkang sampun penyok, karaten lan mlembung saget nedahaken bilih tetedhan utawi inuman ing lebetipun sampun risak. Lan ingkang pungkasan ampun tumbas tetedhan ingkang mboten nyerat kedaluwarsanipun, alamat pabrikipun, lan bahan ingkang dipun ginaaken. Nah pamiarsa. Mangga kita emut menapa ingkang kedah kita gatosaken ing wekdal mundhut tetedhan olahan/instan menika, kanthi makaten sinaosa kita nedha tetedhan olahan kita tetep saget njagi kesarasaning badan kita. Makaten mugi maedahi tumrap panjenengan sami. Pamiarsa. Selajengipun kita badhe sesarengan kaliyan ibu Arin, ingkang badhe ngaturaken setunggaling gegilutan kanthi irah-irahan MITADOS WUNGUNIPUN GUSTI YESUS, mangga dipun semak. Pamiarsa, Riyadin paskah mboten saget dipun pisahaken kaliyan pawartos utawi cariyos wungunipun Gusti Yesus saking seda. Menawi kita mahargya dinten paskah lan kita namung mratelakaken gegayutan kaliyan anggenipun dipun salip lan sedanipung Gusti Yesus kemawon, pramila pahargyan paskah kita dereng jangkep . Panci kita saget kemawon nyupekaken wungunipun Gusti Yesus ing wekdal kita nyariosaken bab paskah dhumateng lare-are kita. Menawi cariyos kita kados makaten pranila lare- lare mboten mangertos bilih Gusti Yesus wungu saking seda. Supados panjenengan emut kados pundi lelampahan menika dumados, kados pundi cariyosipun Gusti Yesus wungu saking seda, mangga panjenengan semak kula badhe maosaken! Makaten suraosipun: tanggal
28:1 Bareng dina Sabbat wis kliwat, ing dina Minggu ésuk umun-umun, Maryam Magdaléna lan Maryam sijiné padha lunga niliki pesaréané Gusti Yésus. 28:2 Dumadakan ana lindhu gedhé banget. Ana malaékat tumedhak saka ing swarga, banjur ngglundhungaké watu tutupé pesaréan, nuli lenggah ana ing watu mau. 28:3 Pasuryané malaékat kuwi mencorong lan agemané putih memplak. 28:4 Prejurit sing padha jaga ana ing kono, saking wediné, nganti padha gumeter lan pucet kaya wong mati. 28:5 Malaékat mau nuli ngandika marang para wong wadon sing padha niliki pesaréan mau mengkéné: "Aja padha wedi! Aku ngerti yèn kowé padha nggolèki Yésus sing mentas disalib. 28:6 Panjenengané ora ana ing kéné, wis wungu, cocog karo sing dingandikakaké dhèk biyèn. Coba delengen panggonan tilasé. 28:7 Mulané padha énggal balia lan mènèhana weruh marang para muridé, yèn Panjenengané wis wungu, lan saiki tindak ndhisiki lakumu menyang tanah Galiléa. Ing kana kowé bakal ketemu karo Panjenengané! Padha élinga marang sing dakkandhakaké marang kowé iki!" 28:8 Para wong wadon mau nuli énggal-énggal padha mangkat saka ing pesaréan kono, kanthi rasa wedi campur bungah. Lakuné rikat banget, sebab sélak kepéngin mènèhi weruh marang para muridé Gusti Yésus bab lelakon kuwi mau.(Matius 28:1-8) Pamiarsa, Maryam Magdalena lan Maryam ingkang sanes inggih menika tiyang-tiyang ingkang kawitan mireng wungunipun Gusti Yesus saking seda. Tiyang kalih menika ningali piyambak menawi pasareanipun Gusti Yesus sampun kothong. Pawartos wungunipun Gusti Yesus menika dipun lantaraken dening malaikat. Maryam Magdalena saestu ajrih, nanging sinaosa makaten piyambakipun ugi rumaos bingah. Maryam Magdalena bingah ing manah awit Gusti Yesus saestu-estu wungu kados ingkang dipun ngandikaaken Gusti Yesus piyambak. Saksampunipun malaikat dhawuh dhumateng Maryam, Maryam lajeng enggal-enggal kesah manggihi para murid ingkang sanes lan martosaken pawartos ingkang ngedap-edapi, lan nggumunaken menika. Pawartos menika saestu andadosaken kabingahan ingkang ageng. Maryam Magdalena mlajeng madosi para sekabatipun Gusti Yesus, supados saget nyukani mangertos pawartos menika. Maryam Magdalena saestu pitados menapa ingkang dados pangandikanipun malaikat ing pasareanipun Gusti Yesus menika. Pamiarsa, Saget ugi panjenengan ngandika bilih Maryam Magdalena menika gampil sanget pitados pawartos menika. Maryam Magdalena pitados pawartos menika awit ingkang nglantaraken malaikat piyambak dhumateng piyambakipun. Lajeng Maryam piyambak ningali menawi pasareanipun Gusti Yesus saestu kothong. Kados pundi saumpami Maryam Magdalena mboten ningali piyambak gegayutan kaliyan
wunguipun Gusti Yesus menika, menapa piyambakipun ugi tetep pitados? Lajeng menapa daya pengaruhipun dhumateng lampah gesang kita menawi kita pitados utawi menawi kita mboten pitados? Saget ugi pitakenan ingkang kados makaten menika tuwuh ing manahipun tiyang kathah lan saget ugi wonten ing penggalih panjenengan ugi. Pamiarsa, Maryam Magdalena inggih menika wanita ingkang caket kaliyan Gusti Yesus. Piyambakipun sampun ngraosaken pitulunganipun Gusti Yesus, amargi Gusti Yesus sampun nundhung Roh jahat ingkang ngrasuki ing gesangipun Maryam Magdalena. Maryam Magdalena saestu nresnani Gusti Yesus. Dados Maryam Magdalena menika saestu pitados dhumateng Gusti Yesus. Gusti Yesus nate ngandika menawi PanjenenganiPun badhe wungu saking seda. Lan Para sekabatipun Gusti Yesus ingkang sanes ugi pitados dhumateng wungunipun Gusti Yesus saking seda. Kenging menapa kita kedah pitados dhumateng Panjenenganipun? Kenging menapa kita kedah pitados bilih sasampunipun seda, lan dipun sareaken sedangunipun 3 dinten, Gusti Yesus lajeng wungu saking seda? Pamiarsa, Wungunipun Gusti Yesus saking seda menika minangka bukti menawi Gusti Yesus menika Gusti Allah. Gusti Yesus menika 100% Jejeripun Allah. Gusti yesus menika Allah ingkang sejatos. Dene sedanipun Gusti Yesus menika mbuktekaken menawi Gusti Yesus menika manungsa 100%. Manungsa sejatos. Sepindah malih wungunipun Gusti Yesus saking seda nandhakaken menawi panjenenganipun menika jejeripun Allah. Utawi Allah ingkang sejatos. Wungunipun Gusti Yesus mbuktekaken menawi Gusti Yesus sampun nelukaken pati. Wungunipun Gusti Yesus mbuktekaken bilih Gusti Yesus sampun mimpang atas panguwaosipun iblis, lan sampun mbayar lunas sadaya paukuman dosanipun manungsa ingkang kedah dipun sangga. Dados menika maknanipun wungunipun Gusti Yesus kangge kita ingkang pitados dhumateng panjenenganiPun. Dados kosok wangsulipun menawi kita mboten pitados bilih Gusti Yesus sampun wungu saking seda, liripun kita ugi mboten pitados menawi Gusti Yesus menika jejeripun Allah. Menawi kita mboten pitados dhumateng wungunipun Gusti Yesus saking seda pramila kita mboten pitados dhumateng panguwaos Gusti Yesus atas pati. Lan menawi kita mboten pitados wungunipun Gusti Yesus pramila kita ugi mboten pitados bilih dosa kita sampun dipun tebus dening Panjenenganipun. Pamiarsa, Kula mboten mangertos menapa sadangunipun menika panjenengan saestu pitados bilih Gusti Yesus saestu wungu saking seda? Menawi panjenengan panci saestu-estu pitados pramila keyakinan panjenengan menika leres. Keyakinan panjenengan menika ingkang maringi sih rahmat gesang langgeng ingkang panjenengan tampeni mbenjang. Nanging menawi sadangunipun menika panjenengan mboten pitados wungunipun Gusti Yesus saking seda awit saget ugi panjenengan
mboten ningali piyambak kados dene Maryam Magdalena, kula suwun panjenengan mawas diri. Cobi panjenengan penggalih malih menapa ingkang andadosaken panjenengan mboten pitados dhumateng wungunipun Gusti Yesus. Panjenengan mawas diri malih kenging menapa panjenengan ngantos mboten pitados lelampahan ingkang ngedap-edapi menika, kamangka lelampahan menika nyata dumados? Pamiarsa, Menawi panjenengan ngersakaken pitados dhumateng wungunipun Gusti Yesus, nanging ing manah panjenengan mangu-mangu, mangga panjenengan sowan dhumateng Gusti. Panjenengan nyuwun dhumateng Gusti supados maringi keyakinan dhumateng panjenengan. Nyuwun dhumateng Gusti supados paring pitulungan dhumateng panjenengan, nuwuhaken kapitayan ing batin manah panjenengan ingkang sadangunipun menika pejah. Panjenengan kedah yakin, bilih menawi panjenengan nyuwun dhumateng Gusti kanthi saestu, pramila ing manah panjenengan badhe tuwuh keyakinan bab wiosipun Gusti Yesus, sedanipun, lan ugi wungunipun. Panjenengan kedah bingkas mangu-mangu ingkang wonten manah panjenengan. Ampun ngantos mangu-mangu ing bab wungunipun Gusti Yesus menika dados pepalang anggen panjenengan pitados dhumateng Panjenenganipun. Mangga panjenengan semak pangandikanipun Gusti Yesus menika: 20:18 "Padha rungokna! Saiki kita padha menyang kutha Yérusalèm. Ana ing kana Putrané Manungsa bakal dipasrahaké marang para pengareping imam lan para ahli Torèt. Wong-wong mau bakal netepaké paukuman pati marang Panjenengané. 20:19 Sawisé kuwi wong-wong mau bakal masrahaké Panjenengané marang wong-wong dudu Yahudi, supaya dipoyoki lan dipecuti, banjur disalib. Nanging ing telung dinané Panjenengané bakal kawungokaké menèh saka ing pati.".( Matius 20:18 - 19 ) Pamirasa, Mangga kita pitados sawetahipun gegayutan miyosipun Gusti Yesus, sedanipun saha wungunipun Gusti Yesus saking seda. Kanthi kita pitados wungunipun Gusti Yesus kita ugi pitados bilih Gusti Yesus menika Gusti ingkang nresnani lan paring pangaksami dhumateng dosa kita. Amin. Mangga kita ndedonga. Pamiarsa. Makaten gegilutan ingkang sampun dipun andharaken dening ibu arin, mugi ngiyataken iman kapitadosan panjenengan dhumateng Gusti Yesus. Kanthi makaten panjenengan langkung setia anggen panjenengan nderek Gusti Yesus. Pamiyarsa. Sakmenika kita sampun dumugi ing titiwancinipun pepisahan, kula nyuwun pamit, ngantos pinanggih malih ing giyaran sanesipun.